Lipesaleme 104 - Sotho Holy Bible [Sotho Bible]
&nbspReta Jehofa wena moya wa ka. Wena Jehofa Modimo wa ka, o yo mogolo kudu. O ikapešitše seriti le letago,
&nbspO ikapešitše seetša bjalo ka kobo, O ala magodimo bjalo ka seila ya tente,
&nbspWena yo a agago diphapoši tša gagwe tša ka godimo ka dikota ka godimo ga maru, Maru a a dira koloi ya gagwe, A sepela godimo ga maphego a phefo,
&nbspBarongwa ba gagwe o ba dira ba matla, Badiredi ba gagwe a ba dira mollo o jago.
&nbspO theile lefase godimo ga metheo ya lona; Le ka se tsoge le thekesetše go iša mehleng ya neng le neng, le ka mo go sa felego.
&nbspO le apešitše bodiba bjalo ka kobo. Meetse a be a eme gona kua godimo ga dithaba.
&nbspGe o a kgalemela a ile a tšhaba; Ge a ekwa modumo wa legadima la gago a ile a tšhaba a tšhogile,
&nbspA tšhabela lefelong leo o a theetšego ona. Dithaba tša rotoga, Melala ya theoga.
&nbspO a beetše mellwane yeo a sa swanelago go e tshela, E le gore a se ke a buša a aparetša lefase.
&nbspO romela methopo ya meetse meeding ya mafula; E elela magareng ga dithaba.
&nbspE nea diphoofolo tša naga meetse; Dipitsi di timola lenyora la tšona go yona ka mehla.
&nbspDinonyana tša magodimong di khutša godimo ga yona; Di kwatša melodi ya tšona di le gare ga makala.
&nbspYena o kolobiša dithaba go tšwa diphapošing tša gagwe tša ka godimo. Lefase le khorišwa ke mediro ya diatla tša gago.
&nbspO hlogišetša diphoofolo bjang bjo botala, Le dimela gore di hole batho, Gore o ntšhe dijo lefaseng,
&nbspLe beine yeo e thabišago pelo ya motho wa nama le madi, O phadimiša sefahlego ka makhura, O dira senkgwa seo se fepago pelo ya motho wa nama le madi.
&nbspDihlare tša Jehofa di kgotsofetše, Tšona dihlare tša metsedara tša Libanoni tšeo a di bjetšego,
&nbspMoo dinonyana di agago dihlaga tša tšona gona. Ge e le mogolodi wona, ntlo ya wona ke dihlare tša mojunipere.
&nbspDithaba tše telele ke tša dipudi tša thaba; Magaga ke botšhabelo bja dipela.
&nbspO beetše kgwedi dinako tša yona; Letšatši lona le tseba moo le sobelago gona.
&nbspO dira gore leswiswi le be gona, gore e be bošego; Nakong yeo ke moo dibata ka moka di sepelasepelago.
&nbspDitawana tša mariri di rora ge di nyaka dijo tša tšona Le ge di tsoma dijo go tšwa go Modimo.
&nbspGe letšatši le thoma go hlaba—di boela morago Gomme tša robala moo di utamago gona.
&nbspMotho o ya mošomong wa gagwe Le modirong wa gagwe go fihlela mantšiboa.
&nbspMediro ya gago ke e mentši gakaakang, wena Jehofa! Ka moka ga yona o e dirile ka bohlale. Lefase le tletše dilo tšeo o di tšweleditšego.
&nbspGe e le lewatleng le le legolo kudu, Go na le dilo tše dintšintši tšeo di sepelago gona, Tšona diphedi tše dinyenyane le tše dikgolo.
&nbspDikepe di ya moo; Ge e le Lebiathane yena, o mmopetše gore a bapale ka go lona.
&nbspKa moka ga tšona di dula di go letile Gore o di fe dijo tša tšona ka lebaka la gona.
&nbspDi topa tšeo o di neago tšona. O khupurolla seatla sa gago—tšona tša horišwa ke dilo tše bose.
&nbspGe o uta sefahlego sa gago, di a ferekana. Ge o di amoga moya, di a hwa, Tša boela leroleng leo di tšwago go lona.
&nbspGe o roma moya wa gago, di a bopega; Wena o mpshafatša naga.
&nbspLetago la Jehofa e tla ba la go iša mehleng ya neng le neng. Jehofa o tla thabela mediro ya gagwe.
&nbspO lebelela lefase, la thothomela; O kgwatha dithaba, tša thunya muši.
&nbspKe tla opelela Jehofa bophelong bja ka ka moka; Ke tla gobela Modimo wa ka ge feela ke sa phela.
&nbspAnke ke kgahlwe ke go naganišiša ka yena. Ge e le nna, ke tla thabela Jehofa.
&nbspBadiradibe ba tla fedišwa lefaseng; Ge e le ba kgopo, ba ka se sa ba gona. Reta Jehofa wena moya wa ka. Tumišang Jah!